|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 13. augustā** | **Nr. GND/2025/** |
|  | **(protokols Nr. ; .p.)** |

**Par sabiedrības ar ierobežotu atbildību “GULBENES AUTOBUSS” pamatkapitāla samazināšanu**

Pašvaldību likuma 10. panta pirmās daļas 9. punkts nosaka, ka pašvaldības domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos.

Saskaņā ar Gulbenes novada pašvaldības domes 2025. gada 27. marta lēmumu Nr. GND/2025/170 “Par Gulbenes novada pašvaldības tiešās līdzdalības izbeigšanu sabiedrībā ar ierobežotu atbildību “GULBENES AUTOBUSS”” (protokols Nr. 8; 8. p) nolemts izbeigt Gulbenes novada pašvaldības tiešo līdzdalību sabiedrībā ar ierobežotu atbildību “GULBENES AUTOBUSS”, reģistrācijas numurs 43203003672 (turpmāk – Kapitālsabiedrība), atsevišķi lemjot par tiešās līdzdalības izbeigšanas kārtību, kā arī uzdots Gulbenes novada pašvaldības izpilddirektoram sadarbībā ar Gulbenes novada Centrālās pārvaldes Īpašuma pārraudzības nodaļu līdz 2025. gada 31. augustam iesniegt Gulbenes novada pašvaldības domei izskatīšanai priekšlikumus par Gulbenes novada pašvaldības tiešās līdzdalības Kapitālsabiedrībā izbeigšanas kārtību, ievērojot Konkurences padomes atzinumā sniegto norādījumu – Gulbenes novada pašvaldībai nodrošināt skolēnu pārvadājumu un autoostas pakalpojumu nepārtrauktību.

Ar Gulbenes novada pašvaldības 2025. gada 11. jūlija rīkojumu Nr. GND/3.5/25/83 “Par darba grupas izveidošanu” tika izveidota darba grupa ar mērķi izstrādāt modeļus un priekšlikumus par Gulbenes novada pašvaldības tiešās līdzdalības Kapitālsabiedrībā izbeigšanas kārtību, ievērojot Konkurences padomes atzinumā sniegto norādījumu.

Konkurences padome 2025. gada 20. februārī, sniedzot atzinumu Nr. 1.7-2/221 par Gulbenes novada pašvaldības (turpmāk – Pašvaldības) līdzdalības Kapitālsabiedrībā izvērtējumu (turpmāk – atzinums), norādīja, ka gadījumā, ja Kapitālsabiedrība beidz sniegt skolēnu speciālos pārvadājumus, Pašvaldībai ir būtiski nodrošināt pakalpojumu nepārtrauktību, proti, lai neveidotos situācija, ka ir pārrāvums šo pakalpojumu sniegšanā.

Saskaņā ar Pašvaldību likuma 4. panta pirmās daļas 4. punktu pašvaldības autonomā funkcija ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Izglītības likuma 17. panta trešās daļas 14. punkts noteic pašvaldībai pienākumu nodrošināt transportu izglītojamo nokļūšanai izglītības iestādē un atpakaļ dzīvesvietā, ja nav iespējams izmantot sabiedrisko transportu.

Pašvaldību likuma 4. panta trešā daļa nosaka, ka autonomo funkciju izpildi atbilstoši savai kompetencei organizē un par to atbild pašvaldība. Ievērojot minēto, lai nodrošinātu pašvaldības autonomo funkciju īstenošanu, pašvaldība var izvēlēties veikt uzdevumu pati, ja tas ir efektīvākais funkcijas īstenošanas veids.

Saskaņā ar 2024. gada 11. septembra iepirkuma Nr. GNP 2024/37 vispārīgo vienošanos Nr. GND/9.18/24/470 Kapitālsabiedrība nodrošina Gulbenes novada skolēnu speciālos pārvadājumus 2024./2025. un 2025./2026. mācību gadā. Iepirkumā Nr. GNP 2024/3748, kura rezultātā Kapitālsabiedrība ieguva iepriekš minētā līguma slēgšanas tiesības, piedāvājumus iesniedza tikai divi pretendenti. Var secināt, ka Gulbenes novada administratīvajā teritorijā pastāv vāja konkurence skolēnu speciālo pārvadājumu pakalpojumu jomā.

Gulbenes novada Centrālās pārvaldes Īpašuma pārraudzības nodaļa, analizējot iepirktos ārpakalpojumus pārvadājumu nodrošināšanā, secināja, ka šie pakalpojumi var būt nesamērīgi dārgi. Vienlaikus pastāv varbūtība, ka vājas konkurences apstākļos nākotnē pārvadājumu pakalpojumu cenas tikai pieaugs. Turklāt, organizējot skolēnu pārvadājumus un prioritāri ņemot vērā skolēnu intereses, Pašvaldībai jāmeklē elastīgi risinājumi, proti, bieži vien gada laikā, nepieciešams iekļaut papildu pieturvietas, izmainīt reisu shēmu, mainīt autobusu izbraukšanas laikus u. tml., nesadārdzinot pārvadājumu izmaksas. Savukārt, iepirkuma rezultātā saņemto pārvadājumu pakalpojumu līguma nosacījumi ir stingri noteikti un ir grozāmi tikai Publisko iepirkumu likuma 61. panta noteiktajos gadījumos.

Ņemot vērā minēto, darba grupas ieskatā, izbeidzot līdzdalību Kapitālsabiedrībā, skolēnu pārvadājumu nodrošināšanu pašreiz racionālāk, ekonomiskāk un efektīvāk ir uzņemties pašai Pašvaldībai, turpmāk periodiski izvērtējot skolēnu pārvadājumu veikšanu un nepieciešamības gadījumā veicot izmaiņas pārvadājumu organizēšanā, un, samazinot Kapitālsabiedrības pamatkapitālu, iegūt Pašvaldības īpašumā skolēnu pārvadājumu nodrošināšanai nepieciešamos pamatlīdzekļus, tostarp transportlīdzekļus un pārējo materiālo bāzi.

Vienlaikus Konkurences padome atzinumā norādīja, ka autoostas darbības nodrošināšana ir būtiska un neatņemama sabiedriskā transporta pakalpojuma sastāvdaļa, kas nodrošina dažādu maršrutu savienojamību un nodrošina pilsētas attīstību, un, izbeidzot līdzdalību Kapitālsabiedrībā, būtiski rast risinājumu autoostas darbības nodrošināšanai. Konkurences padomes ieskatā autoostas darbību var nodrošināt arī privātais tirgus dalībniekus, t.sk., Pašvaldībai saglabājot īpašuma tiesības uz autoostas darbībai nepieciešamo nekustamo īpašumu, attiecīgi Pašvaldībai būtu jāvērtē efektīvākais veids konkrēto mērķu sasniegšanā.

Saskaņā ar Pašvaldību likuma 4. panta pirmās daļas 19. punktu pašvaldības autonomā funkcija ir organizēt sabiedriskā transporta pakalpojumus.

Ēka (autostacija) ar kadastra apzīmējumu 50010020190001, kas ietilpst nekustamā īpašuma ar kadastra numuru 50015026005 sastāvā, atrodas uz Pašvaldībai piekritīgās zemes vienības ar kadastra apzīmējumu 50010020190. Darba grupas ieskatā lietderīgi ir iegūt Pašvaldības īpašumā nekustamo īpašumu, kadastra numurs 50015026005, tādējādi veidojot vienotu zemes un ēkas nekustamo īpašumu, kas nākotnē izmantojams Pašvaldības funkciju veikšanai.

Ņemot vērā iepriekš minēto, darba grupa ierosina samazināt Kapitālsabiedrības pamatkapitālu, dzēšot 112629 (viens simts divpadsmit tūkstoši seši simti divdesmit deviņas) kapitāla daļas un nododot Pašvaldībai īpašumā pamatlīdzekļus 112629,39 (viens simts divpadsmit tūkstoši seši simti divdesmit deviņi *euro* trīsdesmit deviņi centi) vērtībā.

Saskaņā ar Pašvaldību likuma 73.panta ceturto daļu pašvaldībai ir tiesības iegūt un atsavināt kustamo un nekustamo īpašumu, kā arī veikt citas privāttiesiskas darbības, ievērojot likumā noteikto par rīcību ar publiskas personas finanšu līdzekļiem un mantu.

Publiskas personas finanšu līdzekļu un mantas izšķērdēšanas novēršanas likuma 2.panta pirmā daļa nosaka, ka publiska persona ar saviem finanšu līdzekļiem un mantu rīkojas likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai. Savukārt šā likuma 3.panta 1.punkts citstarp nosaka, ka publiska persona rīkojas ar finanšu līdzekļiem un mantu lietderīgi, tas ir, rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu.

Publiskas personas kapitāla daļu un kapitālsabiedrību pārvaldības likuma 62. pants nosaka, ka pamatkapitālu drīkst palielināt vai samazināt, tikai pamatojoties uz dalībnieku sapulces lēmumu, kurā iekļauti pamatkapitāla palielināšanas vai samazināšanas noteikumi. Šā likuma 64. pants nosaka, ka sabiedrības pamatkapitālu samazina, dzēšot daļas.

Publiskas personas kapitāla daļu un kapitālsabiedrību pārvaldības likuma 66. panta pirmās daļas 9. punkts nosaka, ka tikai dalībnieku sapulcei ir tiesības pieņemt lēmumu par pamatkapitāla palielināšanu vai samazināšanu. Atbilstoši šā likuma 65.panta otrajai daļai dalībnieku sapulces kompetencē esošos lēmumus pieņem kapitāla daļu turētājs.

Ņemot vērā minēto un pamatojoties uz Pašvaldību likuma 4.panta pirmās daļas 4. un 19. punktu un trešo daļu, 10.panta pirmās daļas 9. un 21. punktu, 73.panta ceturto daļu, Publiskas personas finanšu līdzekļu un mantas izšķērdēšanas novēršanas likuma 2.panta pirmo daļu, 3.panta 1.punktu, Publiskas personas kapitāla daļu un kapitālsabiedrību pārvaldības likuma 62. un 64. pantu, 66. panta pirmās daļas 9. punktu, 65.panta otro daļu, ievērojot Konkurences padome 2025. gada 20. februāra atzinumu Nr. 1.7-2/221 par sabiedrību ar ierobežotu atbildību “GULBENES AUTOBUSS”, atklāti balsojot: ar balsīm “Par” ( ), “Pret” – , “Atturas” – ( ), Gulbenes novada pašvaldības dome NOLEMJ:

1. SAMAZINĀT sabiedrības ar ierobežotu atbildību “GULBENES AUTOBUSS”, reģistrācijas Nr. 43203003672, juridiskā adrese: Parka iela 4, Gulbene, Gulbenes novads, LV-4401, pamatkapitālu, dzēšot 112629 (viens simts divpadsmit tūkstoši seši simti divdesmit deviņas) kapitāla daļas.
2. NOTEIKT, ka Gulbenes novada pašvaldības prasījums pret sabiedrību ar ierobežotu atbildību “GULBENES AUTOBUSS”, reģistrācijas Nr. 43203003672, kas radies lēmuma 1.punktā noteiktās pamatkapitāla samazināšanas rezultātā, tiek segts ar sabiedrības ar ierobežotu atbildību “GULBENES AUTOBUSS”, reģistrācijas Nr. 43203003672, pamatlīdzekļiem (pielikums) 112629,39 (viens simts divpadsmit tūkstoši seši simti divdesmit deviņi *euro* trīsdesmit deviņi centi) vērtībā, iegūstot tos Gulbenes novada pašvaldības īpašumā pašvaldības autonomo funkciju veikšanai.
3. UZDOT sabiedrības ar ierobežotu atbildību “GULBENES AUTOBUSS”, reģistrācijas Nr.43203003672, kapitāla daļu turētāja pārstāvim un valdes loceklim veikt normatīvajos aktos noteiktās darbības pamatkapitāla samazināšanai un pamatlīdzekļu nodošanai Gulbenes novada pašvaldībai atbilstoši šim lēmumam.
4. UZDOT Gulbenes novada Centrālās pārvaldes Īpašumu pārraudzības nodaļai pēc pamatkapitāla samazināšanas normatīvajos aktos noteiktajā kārtībā pārņemt šā lēmuma 2.punktā minētos pamatlīdzekļus, nodrošinot nekustamo īpašumu reģistrāciju zemesgrāmatā un transportlīdzekļu reģistrāciju transportlīdzekļu un to vadītāju valsts reģistrā uz Gulbenes novada pašvaldības vārda, un Gulbenes novada Centrālās pārvaldes Finanšu nodaļai uzņemt tos Gulbenes novada pašvaldības bilancē.
5. Lēmuma izpildes kontroli veikt Gulbenes novada pašvaldības domes priekšsēdētājam.
6. Lēmums stājas spēkā ar tā pieņemšanas dienu.
7. Lēmumu nosūtīt: sabiedrībai ar ierobežotu atbildību “GULBENES AUTOBUSS” uz elektronisko adresi.

Gulbenes novada pašvaldības domes priekšsēdētājs N. Mazūrs